Vniuersis presentes litteras inspecturis, officialis lingonensis salutem in domino. Noueritis quod in presencia Guidonis de Censeyo, clerici tabellionis nostri et curie lingonensis jurati, propter hoc personaliter constitutus, Therrietus dictus Sarrons de Cutigneyo recognouit et publice confessus est se retinuisse ad censum perpetuum, pro se et suis heredibus, a reuerendo in Christo patre ac domino domino Johanne de Marigneyo, decretorum doctore, humili abbate monasterii sancti Stephani de Diuione, ordinis sancti Augustini, lingonensis diocesis, pro se et successoribus suis, quemdam mansum situm villa de Cutigneyo, iuxta viam communem hinc et mansum dicti retentoris inde; item vnum alium mansum situm in dicta villa de Cutigneyo, iuxta mansum Villemeti Lobereaul hinc et ferit super predictum mansum; item vnum alium mansum qui situs est ibidem, prope iuxta viam communem hinc et mansum dicti Villemeti Lobereaul inde, precio, quolibet anno, perpetuo duorum solidorum turonensium paruorum monete nunc currentis videlicet, vno grosso turonense argenteo veteri pro viginti denariis computato et vnius caponis boni et sufficientis annui et perpetui census seu redditus. Et quos duos solidos dicte monete cum dicto capone annui et perpetui census seu redditus tenetur et promisit dictus retentor per juramentum suum super sancta Dei euuangelia datum et sub obligacione omnium bonorum suorum, reddere et soluere dicto domino abbati uel suis successoribus anno quolibet perpetuo, ad festum omnium sanctorum, et contra tenorem presentium litterarum non venire in futurum, omnibus exceptionibus tocius juris et facti huic facto contrariis, renuncians dictus retentor in hoc facto. Supponens si quidem dictus retentor se et suos heredes ac omnia bona sua quantum ad hoc, jurisdicioni curie lingonensis ac omnis alterius curie cuiuscunque ecclesiastice seu eciam secularis, sentencia excommunicationis non obstante. Quibus sic actis coram dicto jurato nostro, idem juratus noster, nomine nostro, dictum retentorem condamnauit et viua voce monuit ad reddendum et soluendum dicto domino abbati uel suis successoribus anno quolibet perpetuo, dictum annuum et perpetuum censum seu reditum ad ante dictum terminum. Alioquin nos ipsum ex tunc et propter hoc in scriptis excommunicabimus monitione alia non premissa pro quolibet defectu. In cuius rei testimonium ad relationem dicti jurati nostri qui nobis predicta retulit esse vera, sigillum curie lingonensis presentibus litteris duximus apponendum. Actum et datum presentibus Johanneto Barrot et Perrino Felemes de Cutigneyo, testibus ad hoc vocatis, die martis post festum beati Ylarii, anno domini millesimo CCC° septuagesimo octauo. — Guido de Senceyo. Ita est.